送李丞相四路宣撫
作者：鄧肅
朝代：宋

paragraphs: 冷風吹海煙霧開，繡衣使者天上來。
手持天書傳天語，促起天下豪傑魁。
下堂拜命汗如雨，上堂鳴鼓旌旄舉。
要令南國生清風，不辭馬上蒸溽暑。
平生直氣高蒼穹，四海草木聞威風。
業以自任如伊尹，那使流言動周公。
君臣今日機鋒契，六十九州歸重寄。
屠龍事業警狗偷，談笑定縛吳元濟。
功成上天相都俞，指呼瓦皪化華胥。
日闢農桑三萬里，二十四考書中書。
我今流落窮吞紙，蟾蜍爬沙鞭不起。
歸歟自築茅三間，爲作野史書雄偉。